b'\n_START_ARTICLE_\nStanislav Kerman\n_START_SECTION_\nIgralska kariera\n_START_PARAGRAPH_\nS hokejem na travi se je za\xc4\x8del ukvarjati leta 1964 v Beltincih. Ko so v rodnih Lipovcih, leta 1965 v ustanovili hokejski klub, se je priklju\xc4\x8dil \xc5\xbee na samem za\xc4\x8detku. Za\xc4\x8del je v mladinski ekipi in se kot talentiran igralec kmalu prebil tudi v \xc4\x8dlansko ekipo. Kot \xc4\x8dlan mladinske ekipe se je dvakrat veselil naslova mladinskih prvakov Jugoslavije. Leta 1972 je tako kot ve\xc4\x8dina najbolj\xc5\xa1ih lipovskih hokejistov, v prvi zvezni ligi Jugoslavije zaigral za HK Pomurje. Za HK Pomurje je nato na dvojno licenco igral do leta 1991 in bil v sedemdesetih in osemdesetih letih prej\xc5\xa1njega stoletja, prisoten pri ve\xc4\x8dini uspehov tega kluba. S HK Pomurje je osvojil 10 naslovov slovenskega republi\xc5\xa1kega prvaka, 14 republi\xc5\xa1kih naslovov pokalnih zmagovalcev Slovenije in bil 5 krat republi\xc5\xa1ki prvak v dvoranskem hokeju. Leta 1973 je s HK Partizan Gaberje iz Celja, za katerega je igral v \xc4\x8dasu slu\xc5\xbeenja voja\xc5\xa1kega roka, osvojil pokal Slovenije ter kon\xc4\x8dal na desetem mestu v jugoslovanski zvezni ligi. Dobre igre so ga pripeljale tudi v slovensko reprezentanco, katera je takrat nastopala na tradicionalnih turnirjih bratstva in enotnosti. Izbran pa je bil tudi v o\xc5\xbeji izbor igralcev \xc4\x8dlanske jugoslovanske reprezentance, ki je sodelovala na evropskem prvenstvu leta 1974 v Madridu. \xc5\xbdal se je zaradi finan\xc4\x8dnega nesodelovanja delodajalca sodelovanju odpovedal._NEWLINE_Po osamosvojitvi Slovenije se je vrnil v mati\xc4\x8dni klub in tam igral do konca sezone 1995/1996 in v tem \xc4\x8dasu osvojil \xc5\xa1tiri naslove dr\xc5\xbeavnega prvaka in en pokalni naslov. Sezono 1996/1997 je odigral za drugo ekipo HK Lipovci - Pinkavo, ter se po tej sezoni pri sedemin\xc5\xa1tiridesetih letih dokon\xc4\x8dno upokojil. Klub uradni upokojitvi, je kot dobro pripravljen \xc5\xa1portnik, tudi po petdesetem letu ob\xc4\x8dasno odigral kak\xc5\xa1no prijateljsko tekmo za \xc4\x8dlansko ekipo._NEWLINE_V svoji bogati igralski karieri je skupaj odigral prek tiso\xc4\x8d tekem, kar je izredno te\xc5\xbeko dosegljiva \xc5\xa1tevilka za slovenske hokejiste na travi.\n_START_SECTION_\nTrenerska kariera\n_START_PARAGRAPH_\nVsa leta igranja je veljal za takti\xc4\x8dno zelo dobro podkovanega igralca. Zaradi tega in zaradi izku\xc5\xa1enj, ki si jih je nabral je imel mnogokrat pomembno vlogo pri vodenju ekip v katerih je igral. Leta 1991, ob ustanovitvi ZHNTS, je bil tako tudi imenovan za vodjo strokovnega sveta. Prvo uradno trenersko mesto pa je zasedel v sezoni 1999/2000, ko je postal trener HK Lek Lipovci. Vlogo trenerja je opravljal do konca sezone 2001/2002 in v tem \xc4\x8dasu osvojil en naslov dr\xc5\xbeavnega prvaka, tri naslove pokalnega zmagovalca in en naslov dvoranskega prvaka.\n_START_SECTION_\nSodni\xc5\xa1ka kariera\n_START_PARAGRAPH_\nVzporedno z igranjem se je udejstvoval tudi kot hokejski sodnik. Sodil je na vseh nivojih, od jugoslovanskega zveznega nivoja, pa vse do pionirskih tekem za prvenstvo Pomurja. Po osamosvojitvi Slovenije je bil sodnik v slovenskem prvenstvu tako na prostem, kot tudi dvorani. Leta 1997 v Stockholmu in leta 1999 na Dunaju je bil sodnik na evropskem klubskem prvenstvu skupine C. Veliko tekem pa je odsodil tudi v Srednjeevropski Interligi.\n_START_SECTION_\nOstalo\n_START_PARAGRAPH_\n\xc5\xbde zelo kmalu je v klubu in na ZHNTS prevzemal razli\xc4\x8dne funkcije in tudi na ta na\xc4\x8din ogromno pripomogel k razvoju kluba in slovenskega hokeja na travi. Za najpomembnej\xc5\xa1o funkcijo se gotovo \xc5\xa1teje mesto predsednika HK Lipovci od leta 2003 do 2010. V tem obdobju je klub dosegal \xc5\xa1tevilne vrhunske mednarodne rezultate, bil dvakrat progla\xc5\xa1en za \xc5\xa1portni kolektiv Pomurja, na tekmah v Sloveniji pa veljal za nepremagljivega. Od leta 2010 ostaja v klubu in sicer na mestu podpredsednika.'